
Af samme forfatter er tidligere udgivet:


Spændingsromaner:


Hvem slukkede lyset? (2018)


Den retmæssige arving (2018)


Tvillingemord (2021)


Skakmat (2022)


Frigjort (2023)


Dommer og Mestermand (2024)


Romanerne kan læses uafhængigt af hinanden. Men da hovedpersonerne er den samme personkreds, og de udvikler sig over tiden, er det en fordel, at læse romanerne kronologisk.


På engelsk:


Justified Punishment (2023)


- engelsk e-bogs version af "Hvem slukkede lyset?"


Alive or dead - Whatever happened to Jakob (2023)


- engelsk e-bogs version af "Den retmæssige arving".


Humor:


Selvtægt - så ka' de lære det! (2020)









En stor tak til begge mine døtre, Kristine og Charlotte, for deres uvurderlige og utrættelige opbakning og hjælp i forbindelse med tilblivelsen af denne og mine tidligere romaner.


Kommentar fra forfatteren:


Som i mine tidligere bøger har jeg anvendt forskellige skrifttyper. Årsagen hertil er for det meste, at en del af dialogen er tænkt ikke at foregå på dansk.


Teksten er generelt skrevet: med disse typer.


Personernes tanker er: skrevet i kursiv med disse typer.


Dialog som er tænkt at foregå på engelsk er: - skrevet i kursiv.


Omslaget er i et vist omfang designet ved brug af ChatGPT og i øvrigt designet med bistand af:


Kristine Aagaard Kristensen og Charlotte Aagaard Kristensen


Denne bog er fiktion. Inspireret af virkelige begivenheder. Der refereres flere steder til virkelige begivenheder. Navne og personer i persongalleriet i øvrigt er et produkt af forfatterens fantasi og enhver lighed med aktuelle personer, nulevende eller afdøde, er tilfældig.









PROLOG


Drengen lå i sengen og lyttede. Han genkendte lyden af hendes trin på gangen udenfor værelset.


Bare hun går forbi, tænkte han. Bare hun går forbi.


Så stoppede trinnene.


Nej, nej. Åh nej. Ikke i nat igen. Bare jeg kunne komme væk herfra.


Han hørte dørhåndtaget blive trykket ned, og døren blev forsigtigt åbnet.


- Hej, hviskede hun. - Nu kommer jeg, så skal vi hygge os.


Drengen følte sig fanget. Han vidste, hvad der ventede ham. Og, at der ingen vej var udenom.


- Jeg vil ikke, sagde han alligevel.


- Selvfølgelig vil du det.


- Men jeg har altså overhovedet ikke lyst.


- Det får du, lille ven, svarede hun og begyndte at klæde sig af. Han lukkede øjnene, for ikke at se hende.


- Men, men, men jeg vil ikke. Ikke mere. Jeg kan altså ikke lide det.


- Det kan du om lidt. Lad mig nu bare tage fat. Så kommer lysten, sagde hun.


- Nej. Nej. Det er faktisk også ulovligt.


- Mener du, det er ulovligt? Hvorfor tror du det? spurgte hun og lød overrasket.


- Det siger læreren.


- Har du snakket med din lærer? Hvad har du fortalt ham? spurgte hun og lød vred.


- Nej. Ikke noget. Ikke noget direkte. Jeg sagde, jeg havde læst om sådan en dreng, og så spurgte jeg, hvad læreren syntes. Og han sagde, at det er ulovligt.


- Du skal ikke snakke med læreren eller nogen anden. Det ved du godt.


Har jeg ikke sagt, det er vores hemmelighed? sagde hun bestemt.


- Men det gør jeg, hvis du ikke lader mig være.


- Det kommer du til at fortryde. Slap nu af og lad os gøre, som vi plejer.


- Nej. Nej. Du er grim og ulækker, sagde han.


- Ha, ha. Så luk øjnene, lille ven, svarede hun og satte sig på sengekanten. - Så ser du mig ikke, ha ha.


Han krympede sig, da han følte hendes hænder på sin krop.


- Du er grim. Jeg siger det til tilsynet, næste gang de kommer, klynkede han.


- Truer du mig? Jeg kan love dig, at det kommer ikke til at ske.


- Men det gør jeg altså. Jeg siger også, I slår os.


Hun rejste sig og smækkede ham en syngende lussing.


- Nu har du ødelagt det. Det bliver værst for dig selv, sagde hun vredt, idet hun klædte sig på igen.


Drengen lå og hulkede, mens han følte på kinden, hvor der var røde mærker efter hendes hånd og fingre.


- Det bliver værst for dig selv, gentog hun og forlod værelset.


- Du lytter til din lokale radio her i Skive. Din station. Det er blevet tid til de seneste nyheder. Politiet leder stadig efter Mogens Falk, den 12 årige dreng, som for tre dage siden forlod døgninstitutionen "Lykkegården". For Svend Erik Poulsen, som er leder Lykkegården, er det stadig uforståeligt, hvor drengen kan være løbet hen.


"Han har taget nogle få af sine ting og er forsvundet efter den sidste runde vores nattevagt gik kl. 22.00", udtaler Svend Erik Poulsen og fortsætter: "Mogens kommer fra et konfliktfyldt hjem, og han har haft mange traumer. Det er åbenbart blevet for meget for ham, og vi frygter, at han kan have mistet livsmodet. Måske flakker han rundt i en skov. Måske er han faldet i en sø. Det er ubærligt at tænke på for os.


Mogens har været hos os i flere år, og vi betragter ham som et kært medlem af vores lille familie. Vi er her jo kun for at skabe trygge rammer for drengene," sagde altså Svend Erik Poulsen fra døgninstitutionen Lykkegården.


Politiet leder stadig med hunde og helikopter og den frivillige organisation "Missing People" leder også, der hvor Politiet har aftalt det med dem.


Speakeren holdt en kort pause og trak vejret dybt.


- I må undskylde. Men jeg kan ikke undgå at blive påvirket af sådan en sag. Og jeg kan kun opfordre alle til at kigge i skure og udhuse. Lad os håbe, at jeg snart kan bringe godt nyt om 12 årige Mogens Falk.









MANDAG DEN 5. MAJ 2025


Ulla og Daniel sad i bilen på korttidsparkeringspladsen i Billund Lufthavn.


- Vi er da i rigelig god tid, konstaterede hun.


- Hellere det end at komme for sent, svarede han.


- Jeg synes, jeg allerede kender ham rigtig godt, selvom jeg ikke har mødt ham fysisk.


- I talte jo også en del sammen, mens jeg var i Nigeria for at lede efter Mikael, Mathilda og hendes bror.


- Ja. Men da også senere en gang i mellem. Han var sød dengang til at ringe og hjælpe mig med at holde modet oppe, sagde Ulla.


- Nu skal han så tage afsked med sin danske fætter.


- Ja. De har snakket meget sammen siden mormor døde. Mere end før.


Og så får han set mine onde halvmostre.


- Direkte onde? spurgte Daniel. - Hvordan onde? Du har aldrig fortalt ret meget om dem.


- Næh ... Jeg har vel forsøgt ikke at tænke på dem.


- Lidt har du jo fortalt. Men hvad var det nu, de gjorde? spurgte han.


- Jeg ved, de aldrig accepterede min mor som deres rigtige søster.


Måske fordi de hørte i skolen, at nogen sagde, hun var en horeunge.


Og derfor accepterede de heller ikke mig. Jeg har f.eks. aldrig været inviteret til deres fødselsdage eller noget.


- Hvad så med dine egne fødselsdage? Var de inviteret der?


- Jeg ved nu, at de ikke ville komme. Derfor kørte mormor og morfar altid en tur med mig. Til Legoland eller Løveparken eller sådan noget.


Så jeg undrede mig aldrig over det dengang. Senere forstod jeg. Skal vi gå ind nu?


Daniel kiggede på sin telefon.


- Hvis man kan stole på opdateringen over ankomster, så er flyet lige landet. Så lad os bare gå.


Daniel kørte fra lufthavnen i Billund i retning mod Give. Yakov Nathan, som de havde hentet i lufthavnen, sad på bagsædet ved siden af Ulla. Han tog hendes hånd.


- Kæreste Ulla, sagde han på engelsk. - Jeg havde sådan lyst til at holde


om dig og trøste dig, dengang Daniel var hos Boko Haram i Nigeria. Jeg


må sige, du var bare så sej.


- Kære Yakov. Det hjalp mig meget, at du ringede og beroligede mig.


Jeg vidste jo, at Daniel havde nærmest ubegrænset tillid til dig, svarede hun.


- 100 procent tillid, supplerede Daniel. - Og tiltro.


- Tiltro? spurgte Yakov.


- Ja. Tiltro til, at du nok skulle hjælpe, og at du havde løsninger. Men jeg forventede ikke, at du selv mødte op dernede, som du gjorde.


- Hvordan står det til i Israel? spurgte Ulla.


- Tjae ... nu er jeg jo familiens ældste.


- Ja. Det gør mig ondt med dine forældre, sagde Ulla og gav hans hånd et klem.


- Tak. Far blev jo 104. Han overlevede Holocaust. KZ-lejren i Østrig. 40 år som agent for Israel, forklædt som araber på Vestbredden og andre steder. Covid-19 pandemien. Tænk, at vi fandt frem til ham, Daniel, sagde han og klappede Daniel på skulderen. - Det var din stædighed. Men far fik et langt liv. Med hans egne ord "en stor overvægt af gode år". I den sidste tid ringede han vist hver dag til Villiam. I de få år far boede hos Villiam og hans forældre her i Danmark, blev de meget tætte. Villiam var jo kun omkring ti år gammel dengang. Det var, som om far her til sidst ville forsøge at indhente 60 års adskillelse.


- Og din mor? spurgte Ulla.


- Jaeh ... Efter fars død, såeh ... Hun havde så mistet to mænd. Været lykkelig med dem begge. Men så var hun ligesom kommet i mål. Det var, som om hun besluttede sig for at dø.


- Jeg ville gerne være kommet til begravelserne, sagde Daniel.


- Det ved jeg. Men jeg forstår godt, at det ikke var muligt med den korte tidsfrist.


- Hvad er den egentligt? spurgte Daniel. - Jeg mener, muslimer siger senest 24 timer efter dødsfaldet. Hvordan har I jøder det?


- Vi siger helst 48 timer. Og nu ligger mor så mellem sine to mænd. Og hvad med din mormor Grethe, Ulla? Hvor gammel blev hun?


- Hun blev 96, svarede Ulla.


- Ligesom min mor, sagde Yakov Nathan. - Hvad med din egen mor?


- Mor og far døde i et trafikuheld, da jeg var lille. Og så boede jeg hos mormor og morfar i mange år. Min mor, hun hed Lilly, var et krigsbarn, ligesom du selv. Født i 1946.


- Hmm hmm. Morsomt. Men hun kendte så sin far fra starten?


- Nej. Hun hørte aldrig sandheden, så vidt jeg ved. Det var jo først, da jeg fandt frem til Daniels far, Holger, at sandheden kom frem, svarede Ulla. - Villiam var jo ikke min rigtige morfar. Altså genetisk. Ellers var han meget mere. Faktisk både morfar og far.


Tårer løb nedad Ullas kinder.


- Villiam var helt rigtig, sagde Daniel. - Men nu er vi snart ved kirken. Se. Børnene er kommet.


Jan, Joan, Mathilda og Martin stod udenfor kirken og ventede på dem. Yakov havde en lang sportstaske med og gik i raskt tempo sammen med Ulla og Daniel hen til dem. Han så først på Daniel og smilte. Og så kiggede han på Mathilda.


- Du må være den lille bange pige, jeg fandt bag en klippe langt ude i ingenmandsland i Nigeria i eh ... var det 2014?


- Ja. Jeg er Mathilda. Jeg glemmer aldrig, hvor bange jeg blev, indtil jeg fandt ud af, at du ikke var fra Boko Haram, men, at du var der for at hjælpe os.


Yakov tog med begge hænder fat i hendes hænder. Han strakte armene og så smilende på hende, mens han lagde hovedet på skrå.


- Du er ikke blevet mindre køn med årene, lille ven. Må jeg hilse rigtigt på dig?


- Eh ... ja, svarede Mathilda, usikker på, hvad det betød.


Yakov tog om hende og gav hende først et kys på den ene kind og så et på den anden.


- Og dine venner her? spurgte han.


- Min søster og bror, Joan og Jan og så Martin.


Yakov gav hånd til dem alle.


- Martin? Jeg har hørt om dig, sagde Yakov og så fra Martin til Mathilda.


- Jeg er Mathildas kæreste, svarede Martin. - Jeg håber, vi skal giftes engang.


- Du håber? Ved du det ikke? Du har måske ikke spurgt hende, om hun


vil?


- Hø hø. Ikke sådan direkte.


- Så få det dog gjort. Der må være mange andre, som gerne vil have fat i sådan en perle, sagde Yakov leende. - Mathilda, hvad svarer du, hvis han spørger?


- Ha ha. Yakov. Du har ikke forandret dig. Altid handlekraftig, sagde Daniel.


Yakov kiggede intenst på Mathilda og nikkede spørgende.


- Okay så. Men han skal altså spørge rigtigt, svarede Mathilda og lo.


- Så fik vi det på det rene. Nu er resten op til dig Martin. Og I to yndige


... er I stadig teenagere? spurgte han og kiggede på Jan og Joan.


- Vi er atten, ja, svarede Jan.


- Og Mathilda bliver snart advokat, har jeg hørt. Martin ... noget med medie og reklame? Hvad vil I to være?


- Jeg vil måske også være advokat, svarede Joan.


- Jeg vil være ingeniør, svarede Jan.


- Aha. Beslutsomme unge mennesker.


- Jan har faktisk allerede et lille job ved Skibodan, sagde Daniel.


- Skibodan? Mine gode venner Monrad. Dietrich og Simon. Dem vil jeg også møde, nu jeg er her og ikke har travlt.


- Skal vi gå ind? spurgte Daniel.


I kirken gik Ulla målrettet og satte sig på den forreste bænk i højre side sammen med Daniel og Yakov. På bænken bagved satte de fire unge sig.


Villiam og Gretes to døtre og deres familier sad på den anden side af kisten. De hilste afmålt på Ulla og de andre med et lille nik. Det var næsten symbolsk, at de sad i hver sin side af kirken.


Efterhånden blev kirken fyldt op af andre begravelsesgæster, som ikke var familie. På bænkene bagved familiemedlemmerne sad således i begge sider afdødes venner og bekendte fra et langt liv.


Præsten talte, og den sidste tone i den efterfølgende salme blev sunget. Kirkesangeren trak på vanlig vis sidste tone langt ud og sluttede samtidig med orglet tonede ud. Så stillede præsten sig ved enden af kisten.


- Vi har I dag en særlig gæst i kirken. Helt fra Jerusalem er Yakov Nathan kommet for at vise Villiam Jørgensen den sidste ære.


Præsten slog over i engelsk.


- Mr. Nathan vil gerne sige et par ord.


Præsten nikkede til Yakov og rakte hånden ud mod ham. Yakov rejste sig og gik op til kisten. Han vendte sig langsomt om, og der kom overraskede udbrud fra mange i kirken. Der blev hvisket. Han stillede sig ved kisten, mens præsten overtog Yakovs plads på bænken, ved siden af Ulla. Yakov lagde sin højre hånd på kisten.


- Må det være mig tilladt at tage afsked med min kære fætter?


Præsten nikkede opfordrende.


- Kære familie, sagde han på engelsk og så på de forreste rækker i begge sider af kirken. - Kære venner af Villiam, sagde han og så rundt på alle de forsamlede. - Villiam blev også min ven. Sent i livet. Men han var mere end det. Han var familie. Min fætter. I mange år levede jeg i Israel, sammen med min mor i den tro, at min far var blevet dræbt i en koncentrationslejr kort før krigens slutning. Min far, som også kom i denne kirke under krigen. De ældste af jer har måske mødt ham i butikken, hvor han arbejdede for sin ældre bror, Bruno Jørgensen og hans hustru Gerda, Villiams forældre. Min far rejste, i 1943 var det vist, med hjælp fra gode venner her i byen, hjem til Wien i Østrig, for at finde sine forældre. Han fandt dem ikke. Han endte i koncentrationslejr. Traumer fra koncentrationslejren gjorde, at han mistede kontakten med alle dem han kendte. Han huskede dem ikke. Han huskede intet. Men han havde efterladt en gave her i byen til Villiams hustru, Grethe. Dejlige Grethe. En arv. Gaven blev først fundet for ... ja det er vel snart tyve år siden ... af Villiam, Grethe og mine gode venner, Ulla og Daniel. Villiam og Daniels utrættelige søgen ledte til genforening af mine forældre. Og til, at jeg mødte min far. Og far fik erindringerne tilbage. Villiam og min far kendte jo hinanden fra krigsårene. Hverken min far eller min mor er iblandt os længere. Men de fik til sidst mange lykkelige år sammen. Og jeg sammen med dem. Og det var lykkedes for Daniel og Villiam at følge spor, som i den sidste ende ledte frem til fundet af Villiams og mine bedsteforældre i Wien. Den baggård, hvor de var blevet myrdet og gravet ned så skammeligt. Jeg fik deres jordiske rester transporteret til Jerusalem. Det var en stor glæde for far og mig, da Villiam deltog i begravelsen i Jerusalem.


Forinden var jeg på besøg her i byen og blev gæstfrit modtaget af Grethe og Villiam. Jeg forstår godt jeres reaktion, da jeg for lidt siden stillede mig her. Da jeg mødte Villiam, var vi som spejlbilleder af hinanden. Han dog nogle år ældre. Når vi talte sammen på Messenger, morede vi os over, hvordan vi, som årene gik, stadig lignede hinanden, og det er derfor forståeligt, hvis nogle af jer tænkte, at I så et genfærd, da jeg vendte mig om for lidt siden. Men jeg er Yakov. Og Villiam er ikke mere. Jeg ved, han følte sig ensom, da Grethe døde for kort tid siden.


Måtte de blive genforenet hinsides. Det tror jeg, de gør.


Da jeg første gang mødte Villiam, kunne han fortælle mig ting om min familie, som jeg ikke vidste. Hvor vi stammer fra. Jeg fik fotos af min slægt. Og andre ting, som blev klenodier for mig. En af tingene, jeg hørte om, var min fars og farfars store kærlighed til musik. En violin, som var gået i arv fra min farfar til min far og videre til Villiam, blev fundet frem. Villiam var så generøs, at han forærede den til mig.


Yakov gik hen til bænken, tog violinkassen ud af sportstasken og tog violinen ud af kassen. Han holdt den op.


- Her er den gamle violin. Mendelssohns violinkoncert havde en speciel betydning for min familie, kunne Villiam fortælle mig. Nu har den også stor betydning for mig, og jeg vil til ære for Villiam spille en lille del af koncerten ... efter bedste evne.


Yakov tjekkede, at violinen stemte og begyndte at spille.


Efter nogle minutter stoppede han og bukkede for menigheden.


- Tak fordi I lyttede og ære, være Villiams minde. Jeg vil savne ham resten af mine dage.


Præsten afsluttede begravelsen, og der blev sunget ved graven.


Venner og bekendte defilerede forbi familien og kondolerede.


Ibrahim havde opgivet at gøre modstand. Han havde resigneret.


De voksne havde besluttet, at han skulle fjernes fra sit hjem. Så langt væk fra Gellerup parken, at han ikke længere kunne omgås dem, de kaldte uheldige elementer. Hans mor kunne ikke magte både ham og de tre mindre søskende. Faren var aldrig vendt tilbage fra Irak. De anede ikke, om han var blevet dræbt eller bare var gået under jorden.


Ibrahims onkel påstod, han nok havde stiftet en ny familie og levede i luksus i et arabisk land.


Ibrahim sad alene på bagsædet af bilen. Dørene var låst med børnesikring. Foran sad hans to "fangevogtere".


- Hva' så Ibrahim? Glæder du dig? spurgte ham, der kørte bilen.


- Va' fuck sku' jaa glæe maa te? D' lissom å komm' i fængsel.


- Det kommer helt an på, svarede chaufføren.


- På va'? Kan' jaa gør' d' jaa ve moske?


- Om du kan gøre, det du vil? Dine frihedsgrader afhænger af, hvordan du spiller med. Tag nu og få det bedste ud af det. Det er jo for din egen skyld.


- Fuck dig.


- Du kommer til at gå på en lokal skole. Du kan få nye kammerater.


Hvem ved? Måske har de et fodboldhold. Din mor siger, du spillede godt. Indtil du stoppede. Du kan jo begynde igen. Måske kan du blive en dansk Zlatan Ibrahimovic.


Chaufføren kiggede i bakspejlet og så, at Ibrahims sure ansigtsudtryk blev en smule mildere.


- Jeg tror, du har ret, Ibrahim, sagde den anden "fangevogter". - Du er en taber. Inden der er gået to dage, har du garanteret stjålet noget fra Brugsen herude eller et andet sted. Den lige vej til ungdomsfængsel. Så kommer du endnu længere væk hjemmefra. Du spilder samfundets tid.


Du VIL jo ikke ...


Ibrahim skulede bare.


- Så er vi her, sagde chaufføren, og de kørte ind på gårdspladsen ved en gård med tre længer bygget sammen, som et T.


De to "fangevogtere" stod ud og chaufføren åbnede døren for Ibrahim.


Han lagde faderligt sin hånd på Ibrahims skulder.


- Ibrahim. Det er en god chance. Tag nu ja hatten på. Lad os gå indenfor.


Ibrahim fik lov til selv at bære sin taske, og gående mellem de to "fangevogtere" gik de ind der, hvor der stod "modtagelse". Døren var lige der, hvor de tre længer mødtes. Indenfor stod en storsmilende mand.


Sikke en gammel idiot på over 30, tænkte Ibrahim. Han var høj og stor.


En tank top afslørede muskuløse arme med mange tatoveringer.


- Hej, hej. Velkommen til Lykkegården. Hvem kommer I med til os? sagde han smilende og hilste på de to fangevogtere. - Kom ud i lyset, jeg kan jo næsten ikke se dig, når du står der i skyggen, ha ha.


Ibrahim lod, som om han ikke hørte hentydningen til hans hudfarve og stillede sig midt på gulvet.


De tre voksne talte dæmpet sammen. Ibrahim kunne ikke høre, hvad de sagde.


- Ha ha ha, lo ham med tatoveringerne demonstrativt højt. - Bare rolig.


Sådan en abekat skal vi nok få styr på.


Ibrahim skulede vredt efter ham. Det var ikke første gang, en hvid dansker havde kaldt ham en abekat. "Fangevogterne" tog afsked og forlod huset.


- Ja men så velkommen her til vores lille oase, Mustafa. Den arabiske dreng har forladt sin beton ørken og har fundet en oase, ha ha. Jeg hedder Svend Erik. Hvis det er for langt for dig, må du gerne kalde mig "chef".


- Jaa hedder ik' Mustafa. Jaa hedder Ibrahim.


- I hedder da ellers næsten alle sammen Mustafa. Men dit navn er ikke så vigtigt, abekat.


- Du ska' ik' kal' maa abekat. Er du en fucking racist, eller hva'?


- Ha ha. Den er hidsig. Ha ha. Hvad hedder sådan en "fucking" abekat så? Men lad mig så lige høre det på dansk. Vi taler dansk her.


- Jeg hedder altså ikke Mustafa. Jeg hedder Ibrahim, svarede Ibrahim langsomt og gjorde sig umage for at mindske sin Aarhus V dialekt.


- Ibrahim eller Mustafa. Whatever. Du kommer til at møde de andre senere. Altså de andre beboere. Og de voksne. Der er nogle stykker. En af dem er oasens dronning, ha ha. Eller måske skulle jeg sige oasens stærke kamel, som du kan kende på hendes to iøjnefaldende pukler, ha ha. Dronningen hedder Mona, og hun er min kone. Nu skal jeg vise dig rundt Abraham. Tag din taske. Lige her er det, som du nok kan regne ud, vores reception. Her sidder også de voksne, som passer på jer. Dag og nat.


Ibrahim så sig omkring. Der var et kontor med glas hele vejen rundt.


Der var et par skriveborde derinde, og på væggen var der en stor fladskærm.


Svend Erik viste vej gennem en dobbeltdør med glas, hen ad en korridor. Der stod flere store planter i korridoren.


Ibrahim skulle til at protestere mod navnet igen, da der pludselig lød høje råb og skrig i den anden ende af korridoren. Svend Erik tog fat i Ibrahims arm og standsede ham.


I den anden ende af korridoren så Ibrahim to voksne mænd komme med en lyshåret mindre dreng imellem sig. Drengen råbte og skreg og forsøgte at slippe fri. Men de to mænd fastholdt ham i et jerngreb.


- Jeg vil ikke med på den tur. Jeg kan ikke være i fred. Jeg vil besøge min mor i stedet, råbte drengen grædende.


- Din mor kan ikke have dig i weekenden. I øvrigt er det os, der beslutter, hvad du skal.


Drengen sparkede ud efter den ene af de voksne. Han ramte ham hårdt på skinnebenet og slap væk fra dem.


- Av for helvede. Din lille lort.


Den anden voksne indhentede hurtigt drengen og fastholdt ham med et greb i håret. Han trak drengen baglæns og nærmest slæbte ham hen ad gangen.


Den anden voksne tog fat i drengen og med et fast greb med begge hænder om hans hals, løftede han ham op fra gulvet.


- Jeg skal lære dig ...


I det han sagde det, satte han drengen ned på gulvet og stak ham en lussing, så drengen ramlede hårdt ind i væggen. Drengen stod og vaklede. Han så spinkel ud. De to voksne tog fat i ham og slæbte ham ind i et værelse. Ibrahim stod som paralyseret.


Hvad fuck er det her for et sted? tænkte han.


- Fremad Mustafa. Der ser du, hvad der kan ske, hvis man bliver voldelig.


- Hvad har han gjort? spurgte Ibrahim og turde ikke protestere mod navnet.


- Ulydighed.


De var nået hen til døren, som drengen var blevet slæbt ind ad. Døren stod på klem. Ibrahim så, der stod "DEPOT" på døren. Han hørte, hvordan drengen stadig græd.


- Nej, nej, please. I må ikke spænde mig fast. Jeg skal nok tage med på turen, hørte Ibrahim drengen trygle.


- Det kommer du også. Men indtil da skal du ingen steder.


Svend Erik gav Ibrahim et skub i ryggen.


- Hurtigere. Det næste værelse der til venstre er til dig Mustafa. Mens du pakker ud, skal jeg fortælle dig grundreglerne. Og så tager vi en runde, så du kan se det hele. Når der er eftermiddagssamling, kan du møde de andre, når de er kommet hjem.


- Hvor er de nu? dristede Ibrahim sig til at spørge.


- I skole selvfølgelig.


Nåeh ja. Selvfølgelig, tænkte Ibrahim.


- Hvornår skal jeg starte i skolen? spurgte han.


- I morgen, hvis du er klar til det. Så du skal tidligt op.


- Hvor tidligt?


- Klokken seks.


- Starter skolen så tidligt?


- Du skal jo have morgenmad og have udført din daglige morgenpligt, før I bliver hentet.


Svend Erik forklarede bostedets regler, mens Ibrahim flyttede sine få ejendele fra tasken til det klædeskab, der var på værelset. Hans mor havde pakket tasken for ham. Nogle gange hadede han hende. Men da han lagde stakken med underbukser på plads, mærkede han noget hårdt. Hun havde lagt en plade chokolade mellem underbukserne. Han smilte og blev varm om hjertet.


Nej, tænkte han. Jeg hader ikke mor. Hun ER sød. Hun gør alt, hvad hun kan. Men hvorfor skulle far absolut rejse ned for at hjælpe nogle fætre, som jeg aldrig har mødt?


Ibrahim forsøgte at koncentrere sig om opremsningen af regler.


Der var mange. Det lød mere som forbud. De startede alle med "du må ikke..." eller "du skal...". Så fik han en rundvisning på resten af bostedet. I den ene længe var der mange værelser. Ibrahim talte det til ti. I den anden længe var der et spiserum med køkkenfaciliteter og "fælles hyggerum", som Svend Erik sagde.


- Og bag den dør der, der bor Mona og mig. Vi er her dag og nat. Den dør åbner du aldrig! Husk det. Derfor står der PRIVAT.


Rundvisningen sluttede tilbage ved det, der nu var hans værelse.


- Du får lov til at være i fred lidt. Klokken 15.30 mødes vi i spiserummet. Har du noget, du vil spørge om?


- Ehh ..., Ibrahim vidste ikke, om han turde spørge. - Ehh ... skal ham den ulydige også i skole i morgen?


- Han er syg, så du nok. Så det skal han ikke. Men det skal du slet ikke interessere dig for. Pas dine egne ting. Giv mig din telefon. Den får du ikke brug for foreløbig. Og ingen abekattestreger.


Ibrahim afleverede modvilligt sin telefon. Svend Erik forlod værelset og lukkede døren efter sig.


Ibrahim satte sig modløs på sengen. Han havde fugtige øjne. Jeg vil IKKE græde, tænkte han og så sig omkring. Værelset var pænt stort.


Større end det værelse, han plejede at dele med sin lillebror. I det ene hjørne var klædeskabet. I forlængelse af det stod sengen. Ved den modsatte væg stod der et bord og en enkelt stol.


Han rejste sig og så ud ad vinduet. Der var en græsplæne omkranset af en lav hæk. Ellers var der frit udsyn til marker så langt øjet rakte. Han ville åbne vinduet, men det kunne ikke åbnes. Det var intet tv. Kun en clockradio.


Ibrahim trykkede på tasterne og fandt en frekvens med musik. Han lagde sig på sengen og lukkede øjnene.


Bare far aldrig var taget til Irak, tænkte han. Hvorfor skulle han også blande sig i den fucking krig? Nu kalder de ham en terrorist. Er han død eller gemmer han sig? Tidligere ringede han da til os en gang imellem.


Men det var fire år siden nu. Moren havde besøgt faren flere gange under krigen på hemmelige steder. Tre gange faktisk. Hver gang kom hun hjem og fødte et barn ni måneder senere. De tre mindre søskende havde aldrig mødt deres far. Kun set ham på billeder. Deres onkel boede i naboopgangen. Han var sikker på, deres far var død. Han følte sig derfor forpligtet til at tage sig af deres mor.


Din fucking klamme idiot, tænkte Ibrahim.


Onklen kom tit alene for at "hjælpe" sent om aftenen, når de tre mindre søskende sov, og Ibrahim var ude. Derfor blev Ibrahim ude til sent.


Han ville være sikker på, at onklen var gået. Ibrahim stod tit og holdt øje med opgangen. Så snart onklen var gået ind i sin egen opgang, gik Ibrahim hjem. Moren var tit ved at skifte sengetøj, når han kom op.


Hendes kinder blussede, og hun ville ikke kigge ham i øjnene.


Ibrahim vidste, hvad der foregik. Moren vidste godt, det var haram.


Hun forklarede Ibrahim og de mindre søskende, at onklen var rar, og, at han hjalp dem med penge til ting, de ellers ikke ville have råd til.


Hvis onklen fik overtalt moren og imamen til at erklære deres far for en martyr, dræbt i den hellige krig, kunne onklen frit tage moren som sin anden kone. Ibrahim havde spurgt imamen en dag, om det var okay. Imamen havde svaret, at onklen nærmest var forpligtet til det.


Bare far ringer en dag, tænkte han og faldt i søvn.


- Det var en flot gestus, at du spillede det stykke musik. Du spillede det også, da vi fandt din far, Jakob senior. Det var vel musikken, som endelig løste op for hans hukommelse, sagde Daniel.


På vej hjem mod Skive i bilen sad Yakov igen på bagsædet ved siden af Ulla. Hun var meget stille.


- Det var det, ja. Og familiebillederne, som I havde givet os. Tilgiv mig, Ulla, sagde Yakov og tog hendes hånd. - Tilgiv mig, hvis jeg spørger om noget, som jeg måske ikke burde blande mig i.


Ulla så på ham.


- Spørg endelig.


- Jeg bemærkede, at du eller I og den øvrige familie ikke ofrede hinanden den store opmærksomhed. Bruger man ikke i Danmark at mødes til en mindehøjtidelighed efter begravelsen? Måske til en kop kaffe eller et glas vin og lidt mad?


- Jo. Yakov. Men den øvrige del af familien ønsker ikke at have kontakt med mig.


- Ønsker de det ikke?


- Nej. Ser du. Som jeg fortalte før, var min mor ikke Villiams biologiske datter. Man vidste ikke med sikkerhed, hvem hendes far var. Mormor vidste det. Men ikke mange andre. Mormor Grethe fødte min mor, Lilly, i 1946.


- Samme år, som jeg selv blev født i Israel.


- Ja. Først flere år senere blev Villiam gift med min mormor, han adopterede Lilly og flere år senere, i 1955 og 1958 fik de to piger sammen.


Min mor blev altså konfirmeret, fik job og flyttede hjemmefra, mens hendes to halvsøskende stadig var små. De sås kun ved højtider og enkelte andre gange. Min mor blev i byen kaldt en horeunge, og de to mindre halvsøskende gjorde alt for at fortælle til gud og hvermand, at mor ikke var deres rigtige søster.


- Det var ikke pænt. Hverken af "byen" eller de to halvsøstre.


- Nej. Men sådan var det vist dengang. Mor blev gift, jeg blev født og da jeg stadig var lille blev mor og far begge dræbt i det samme trafikuheld. Den anden part var beruset og overlevede næsten uden en skramme.


- Verden kan være uretfærdig.


- Ja. Dengang må mors to halvsøstre have været omkring tyve år gamle. Mormor og morfar tog mig til sig. Halvsøstrene syntes, jeg blev forkælet udover al rimelighed. De havde nok helst set, at jeg var blevet bortadopteret. Eller, at jeg var havnet på et børnehjem.


- Børnehjem kan være en blandet oplevelse, sagde Yakov.


- Ja. Der er skræmmende eksempler i Danmark på, hvad der er foregået og måske stadig sker nogle steder. Men jeg havde den vidunderligste barndom hos mormor og morfar. Søstrene negligerede mig, når de var på besøg. Omkring ti år senere kom jeg på kostskole. Jeg ville det gerne. Senere fik jeg arbejde. Søstrene fik begge børn og mormor og morfar havde nu, iflg. søstrene, ægte børnebørn. Ikke nogen, der, som jeg, var barn af en horeunge. Ikke rigtig familie. Siden da har de undladt at komme på besøg hos deres forældre, hvis de vidste, at jeg var der.


- Så I har ikke haft noget med hinanden at gøre i eh ... det meste af livet?


- Nej. De havde nok helst set, at jeg slet ikke havde fået at vide, at morfar var død. Det var præsten, som ringede og fortalte mig det.


- Nu skilles jeres veje så fuldstændig?


- Ja. Der er selvfølgelig bodelingen. Jeg er jo arving på lige fod med dem. Men det synes de ikke. De mener, jeg har fået rigeligt.


- Men de kan da ikke sætte sig udover loven, sagde Yakov.


- Nej. Jeg får det, de ikke kan tage fra mig. Penge fra bankkonti og salg af huset. Men bohavet ... møbler ... mange ting.


- Ting med affektionsværdi berøver de dig. Skal du finde dig i det?


- Jeg orker ikke kampen. Jeg tror, mormor og morfar forudså det. De har løbende foræret mig ting, som de skønnede, jeg ville sætte særlig pris på. Morfar gjorde det især, efter mormor pludselig døde. Så de har lidt ret i, at jeg har fået.


- Så du får ikke nogen "ting" nu?


- En skotøjsæske med gamle fotos. Far og mor og fra mormors ungdom og barndom. Der er også breve. De fleste er fra min genetiske morfars familie. Mormor arvede alt fra dem. Jeg vil læse brevene.


- Så det er en del af din historie?


Ulla nikkede.


- En side af min familie, som jeg ikke ved ret meget om.


Yakov lagde sin hånd på Ullas knæ.


- Så har du nok arvet det vigtigste. Din del af arven kan fortælle dig noget.


- Der er også fotos af Daniels far, ved jeg. Han var venner med mormor dengang, de var unge. De kunne have smidt fotoene ud. Men det gjorde de trods alt ikke. Det er jeg taknemmelig for. De har allerede sendt dem med posten, fortalte de mig.


- Hvad så nu fremover?


- Nu er kapitlet lukket. Jeg forventer ikke at se dem igen. Jeg vil komme på kirkegården af og til og mindes min familie og alle de andre, som jeg kender noget til.


- Familie er ikke udelukkende til glæde, sagde Yakov.


- Nej. Den del af min familie er lukket land for mig. Men min nye familie - også dem jeg ikke er genetisk beslægtede med - giver mig så rigeligt den kærlighed, og de glæder en familie kan give.


- Her tænker du også på Mathilda?


Ulla nikkede.


- At vi har fået hende, at hun ville have os, har beriget os. Det synes vi alle fire. Og hendes søster, Joanna, er meget mere end en god veninde for mig. Vi har et meget, meget nært venskab.


- Og I har adopteret Mathilda. Sikret hende en god og tryg tilværelse.


Taget hende til jer. Som Villiam og Grethe gjorde med dig og sikrede dig en god tilværelse. Hun kunne vel også være endt på et børnehjem, eller det der er værre.


- Ja. De tanker har jeg også haft.


- Jeg glæder mig til at tale mere med Mathilda og at møde hendes søster.


- Og familien Monrad, supplerede Daniel fra førersædet. - De er jo Joannas svigerfamilie.


- Ja. Også dem. Deres produkter har og har haft stor betydning for staten Israel.


- Du vil rejse hjem på onsdag? spurgte Daniel.


- Ja. Er det for længe at vente? Jeg vil ikke være til ulejlighed.


- Ha ha. Nej, kære Yakov. Du må blive hele sommeren. Men det passer fint med, at jeg kan køre dig til lufthavnen i Billund. Jeg har et møde i Horsens, hvor jeg skal være i et par dage.


- Tak. Så gør vi sådan. Så har jeg et par dage endnu til at være sammen med jer og de andre, sagde Yakov Nathan.


- Ja. Joanna og Mathilda blev virkelig glade, da de hørte, du ville komme til begravelsen. De ved jo godt, hvordan du hjalp os dengang.


- Ha ha. På din "mission" for at befri Mathilda og hendes bror fra Boko Haram?


- Ja. Nå. Nu er vi hjemme. Jeg håber, du vil lave kosher mad til os. Som det rigtigt skal laves. Så vi kan prøve det.


- Naturligvis, svarede Yakov Nathan.


Både til eftermiddagssamlingen og senere til aftensmaden så Ibrahim 8 andre drenge, som åbenbart var anbragt på bostedet. Han var den eneste mørkhudede, og de andre skulede efter ham. En af dem så ud til at være ældre end de andre. Han hundsede med de andre og havde tilsyneladende en lederrolle for dem. De talte sammen indbyrdes, men henvendte sig ikke til "den sorte". Hurtigt forsvandt de ind på deres respektive rum. Den ulydige lyshårede dreng så han ikke.


De var sammen om at forberede aftensmaden. Kvinden, der præsenterede sig for Ibrahim som Mona, udstak ordrer til dem. Hun smilte venligt til Ibrahim og kørte fingrene gennem hans sorte krøller.


- Stå du her ved siden af mig, Ibrahim. Så arbejder vi to sammen i dag.


De andre beboere udførte hver forskellige pligter, som hun gav dem.


Kartoffelskrælning, rensning af grøntsager, borddækning og tømning af opvaskemaskinen.


Mona og Ibrahim tilberedte kødet. Det var en fars, som blev rørt op og stegt som en slags kødboller, så han.


Frikadeller, tænkte Ibrahim. Så er det jo svinekød. Det æder jeg ikke.


Mona holdt ham hele tiden tæt på sig og hun stødte flere gange imod ham. Ibrahim iagttog hende. Hun var ikke ret meget højere end ham.


Ikke fed, men heller ikke tynd. Hun havde kortklippet krøllet lyst hår og smilte meget. Måske var det tilfældigt, når hun ramte ham på armen med brysterne. Flere gange. Han forstod nu, hvad chefen havde ment, da han nævnte Monas "to store pukler".


Hun har større patter end mor, tænkte han og smilte for sig selv. Og det siger en del. Mona er vist sød nok.


Måske fornemmede hun hans skepsis overfor kødet.


- Bare rolig, Ibrahim. I dag laver vi frikadeller af oksekød. Vi skal nok tage hensyn til dine spisevaner.


Ibrahim tog pligtskyldigt en frikadelle, da de spiste. Det smagte ikke som oksekød. Men Ibrahim kendte jo ikke smagen af svinekød.


De andre tog flere frikadeller hver, men Ibrahim nøjedes med den ene.


Måske snyder hun mig. Måske er det alligevel svinekød. Eller måske er det krydderierne, der giver en anden smag, tænkte han.


Den lyshårede dreng var ikke ved bordet.


Da klokken var ni aften kom en af de voksne og gav besked om, at Ibrahim skulle gå i seng. Han var overhovedet ikke træt. Han var vant til at være ude til sent. Ofte var han først hjemme efter klokken et. Han lagde sig på sengen og lukkede øjnene. Men han kunne ikke sove.


Derfor stod han op og åbnede forsigtigt døren ud til gangen. Der var kun en svag nat belysning. Han stod stille og lyttede. Han kunne svagt høre lyden af et tv apparat.


Det er nok nattevagterne, der ser tv, tænkte han.


På strømpesokker listede han henad gangen til døren, med påskriften "DEPOT", hvor den lyshårede dreng var blevet ført ind. Han stod stille og lyttede. Han hørte små snøft og klagende lyde. Ibrahim kiggede op ad korridoren og lyttede. TV'et kørte stadigt. Forsigtigt tog han i dørhåndtaget. Døren var ikke låst, og han åbnede den på klem. Der var et svagt lys derinde. Han gik ind, men stoppede brat op, da han så drengen.


Han lå på en seng midt på gulvet. Hans hænder og fødder var spændt fast med remme til sengestolperne. Ibrahim gik hen til sengen.


- Hej, hviskede han. - Hvorfor skal du ligge her?


- Du er ham den nye araber? Du må ikke være her, svarede drengen hviskende. - Hvis nattevagterne ser dig, straffer de dig.


- De ser fjernsyn. Hvorfor er du her?


- Jeg vil ikke med på turen næste weekend.


- Hvad er det for en tur?


- En udflugt.


- Hvorfor vil du ikke med? spurgte Ibrahim.


- De tvinger mig til alt muligt.


- Hvem? Fangevogterne? De andre drenge?


Drengen snerpede munden sammen, og hans underlæbe sitrede, mens tårer løb ned ad hans kinder.


- Du må hellere gå nu, snøftede han. - Inden de kommer rundt igen.


- Men hvor længe skal du ligge her?


- Til efter weekenden, hvis jeg ikke vil med.


- Men det er jo kun mandag i dag. Det er en hel fucking uge.


- Det er deres regler. Det vil jeg hellere end det andet. Og jeg får mad allerede på onsdag, har de sagt.


- Får du så ingenting inden? Har du ikke fået aftensmad?


Drengen rystede på hovedet.


- Vent lidt, sagde Ibrahim og forlod værelset. Et øjeblik efter kom han tilbage.


- Her, sagde han og tilbød drengen et stykke chokolade. Drengen åbnede munden og Ibrahim madede ham. Drengens arme var jo fastspændt. Han tog også selv et stykke.


- Tak, sagde drengen.


- Det er fra min mor. Du må godt få halvdelen, sagde han og gav drengen et stykke mere.


- Tak. Hvad hedder du? spurgte drengen, mens han tyggede på chokoladen.


- Ibrahim. Hvad hedder du?


- Karl. Ligesom min morfar.


- Kan du godt lide ham?


- Han har været død i mange år.


- Hvor nederen. Men hvad gør de ved dig på den tur?


- Tvinger mig til alt muligt.


- Hvad f.eks.?


- Siger, jeg er deres hund, fordi jeg er den mindste.


- Hmm. Og ellers?


- Mange ting, som jeg ikke vil. Drikke tis.


- Va'?


- Af en sodavandsflaske. Det er Steffen.


- Så kan jeg godt forstå, du hellere vil ligge her. Jeg må nok hellere gå, inden de kommer. Skal jeg hente noget mad til dig i køkkenet?


- Døren ind til køkkenet er låst om natten. Så det kan du ikke.


- Nå. Jeg kan prøve at tage noget til dig i morgen tidlig så. Skal jeg det?


- Hvis de ser det, straffer de dig.


- Jeg kommer fra Aarhus V. En ghetto kalder de det. Jeg er vant til at snyde Politiet og de voksne.


- Så må du godt. Bare jeg kunne slippe væk herfra.


- Jeg kan binde remmene op, sagde Ibrahim, men opdagede, at der var lås på to af dem. - De må sgu da ik' binde dig sådan.


- De siger, at det er for, at jeg ikke skal gøre skade på mig selv.


- Øv. Så kan jeg ikke hjælpe dig. Godnat Karl. Du får brød i morgen tidlig. Her. Du må få det sidste stykke chokolade.


Ibrahim forsøgte at give Karl en high five. Det blev lidt akavet, fordi Karls hænder var bundet.









TIRSDAG DEN 6. MAJ 2025


Klokken halv syv efter morgenmaden listede Ibrahim ind på værelset til Karl med en klapsammen mad i lommen.


- Hej, Karl. Jeg har mad med til dig.


Han tog maden op af lommen og holdt den, så Karl kunne bide af den.


- Det er med ost. Ellers er der kun noget spegepølse og skinke. Og jeg rører ikke ved svinekød. Og marmeladen ...


- Ha ha. Marmeladen ville løbe ud i lommen, sagde Karl, mens han tyggede. - Ostemad er godt.


- Du stinker altså, Karl, sagde Ibrahim.


- Det er fordi, jeg har pisset i sengen. Nattevagten ville ikke lade mig gå på toilettet. Det er en del af min straf, siger han.


- Skal du så ligge i dit eget pis?


- Ja. Ellers skal de være to til at holde øje med mig. Og det gider de ikke om natten, svarede Karl.


- Det lyder, som om de synes, du er en farlig voldsforbryder.


- Det er bare for at pine mig, svarede Karl og tog igen en bid af brødet.


- Vil du have noget at drikke?


- Så skal jeg pisse endnu mere. Så først, når jeg er på toilettet.


- Nåeh ja. Selvfølgelig. Kan du ikke sige noget til Mona? Hun virker da meget sød?


Karl forsøgte at ryste på hovedet.


- Det er hun ikke. Hun er den allerværste.


- Hvordan? Hun snakkede da pænt til mig i går, spurgte Ibrahim.


- Hun er rigtig ond. Bare vent og se.


Ibrahim åbnede døren og kiggede henad gangen. Så lukkede han forsigtigt døren igen.


- Mener du så det med, at du gerne vil slippe væk? spurgte han.


- Det kan jeg jo ikke, svarede Karl.


- Jeg har en ide. Jeg fik den i går, da jeg ikke kunne falde i søvn. Men kun, hvis du mener det rigtigt. De bliver jo nok helt tossede, hvis de fanger dig. Hvor vil du tage hen?


- Bare væk. Hvis de fanger mig, springer jeg ud foran en bil. Jeg vil hellere dø end blive her.


- Det må du ikke. Så hjælper jeg dig ikke, sagde Ibrahim.


- Okay. Så gør jeg det ikke.


- Lover du? Ved Allah?


- Min gud hedder Gud. Men jeg kan da godt love det ved Allah.


- Så hør her: Hvor er dit eget værelse? spurgte Ibrahim.


- Det er oppe i enden til venstre. Det er kun os to, der bor i den her fløj. Når man har været lydig i fire uger, får man værelse i den anden fløj, hvis der er plads. Værelserne der er større, og man har sit eget toilet med bad. Men jeg har været ulydig, så jeg skal bo i det værelse.


- Så er det lige overfor mit. Godt. Så hør her ...


Ibrahim forklarede, hvilken ide han havde fået.


Der blev ringet med en klokke. Klokken var 07.15. Det betød, at minibussen, som skulle køre dem til skolen, snart ville komme. Ibrahim havde udført sine morgenpligter med at støvsuge gangarealet i hele deres længe. Så gik han på toilettet, stak en finger i halsen, så han kastede op. Derefter gik han langsomt krumrygget til fællesarealet, hvor de skulle vente på bussen. Han holdt sig om maven med armene.


- Svend Erik, sagde Ibrahim. - Chef. Jeg tror, jeg er syg. Jeg har lige kastet op.


Svend Erik lagde sin hånd på Ibrahims pande.


Måske kan en araber faktisk ikke tåle svinekød, tænkte Svend Erik med tanke på gårsdagens frikadeller, som ikke var lavet af oksekød.


- Hmm. Du er lidt varm. Måske har du feber. Du ser nu ikke bleg ud.


Men det kan man vel heller ikke se på din slags.


- Jeg HAR feber. Det er jeg sikker på. Jeg kan ikke komme i skole.


- Så gå i seng med dig, før du smitter alle os andre.


Ibrahim gik krumrygget hen mod sit værelse. Han så sig over skulderen. Ingen bemærkede ham. Han gik forbi rummet, hvor Karl lå fastspændt. I stedet for at gå til sit eget værelse, gik han til Karls på den anden side af gangen.


Karl lå stadig fastspændt i sengen. Ingen havde kigget til ham.


Jeg kunne være død, tænkte han. De ville ikke opdage det.


Så hørte han tre hurtige bank på væggen inde fra Ibrahims værelse.


Det var signalet fra Ibrahim.


- HJÆLP, råbte Karl, så højt han kunne. - HJÆLP.


Han fortsatte med at råbe, indtil han var ved at blive hæs. Endelig kom de to vagter, som havde været der hele natten.


- Hvad hyler du sådan op for? spurgte den ene.


- Jeg skal på toilettet.


- Føj, hvor du stinker. Du har jo pisset i sengen. Dit lille svin. Du lugter af pis og gammel ost. Hvorfor kaldte du ikke?


- I sagde jo i nat, at det er en del af min straf.


- Så kan du jo ligeså godt blive ved. Vil du have noget at drikke, så du kan igen, ha ha? Du må først få mad på onsdag, men du må få vand.


- Men jeg skal også lave lort, svarede Karl.


- Hm ... Okay. Så kommer du på lokum. Så kan du passende tage et bad og skifte sengetøj bagefter.


Vagten løsnede remmene. Karl gned sig på håndleddene og ved fødderne. Han havde slidt i remmene, så der var kommet sår.


De to vogtere fulgte ham til det kombinerede toilet og bad.


- Jeg skal have noget rent tøj fra mit værelse, sagde Karl.


- Okay, sagde den ene af vagterne og fulgte ham til værelset, hvor han stod i døren og holdt øje med ham.


Karl åbnede sit klædeskab. Der lå en lille stak med strømper, bukser, underbukser og en T-shirt.


Tak Ibrahim, tænkte han og smilte. Med det rene sæt tøj i hånden gik han til badeværelset og lukkede døren efter sig.


- Døren skal stå åben, sagde den ene vogter og åbnede døren igen.


Fuck. Ibrahim. Det har du ikke tænkt på, tænkte Karl.


- Men jeg skal altså skide. Det kommer til at stinke, sagde Karl.


- Okay. Så luk døren. Men du låser ikke.


Karl lukkede døren igen og hostede højt, for at de ikke skulle opdage, at han alligevel låste døren. Han så på det lille vindue, der var over toilettet. Hurtigt klædte han sig af. For ikke at larme åbnede han kun lidt for vandet til håndbruseren og vaskede sig. Han tørrede sig og klædte sig på. I skabet under håndvasken fandt han sin rygsæk med et par kondisko, en stor trøje og en frakke. De ting, som Ibrahim havde lovet at placere der. Karl tog det på. Der var også ekstra strømper, underbukser og T-shirts. De ting lod han blive i rygsækken. Han puttede også det beskidte tøj i rygsækken.


- Sker der noget? råbte en af vogterne utålmodigt og bankede på døren.


- Ja ja. Jeg går i bad nu, svarede Karl og trak ud i toilettet.


Han tog toiletrullen og puttede den ned til tøjet.


Så kan jeg lave lort, når engang jeg er sluppet væk, tænkte han.


- Jeg åbner lige vinduet, råbte han. - Det stinker vildt.


- Ha ha. Gør du det. Vi kan jo ikke have, du dør af gas forgiftning, svarede en vagt.


Karl åbnede for vandet til bruseren med fuldt tryk, fuld varme og trak forhænget for. Den ene vogter holdt øret hen til døren og lyttede.


- Han er lige gået i bad, kan jeg høre, sagde han til den anden vagt.


Karl så ud ad det lille kvadratiske vindue. Ibrahim havde haft ret. Vinduet var lille. Men Karl var også lille. Og tynd. Der var kun en meter ned til jorden. Vinduet vendte ud mod bagsiden, væk fra gårdspladsen.


Først kastede han rygsækken med tøjet ud ad vinduet. Så kravlede han op på toilettet og maste sig igennem det lille vindue. Han skubbede vinduet i og løb hurtigt, med rygsækken i hånden, hen bag den lave hæk. Der sad han et øjeblik og så sig omkring.


Der var langt til andre huse, men der var noget krat eller måske var det en lille skov. Det skulle være hans første stop.


Vogteren så på sit ur.


- Nu kan du godt blive færdig, råbte han. - Du har været derinde i et kvarter nu.


Da der ikke kom noget svar, tog han i døren, som var låst.


- Få så den dør låst op. Omgående. Jeg sagde jo, du ikke må låse den.


Der kom stadig ikke noget svar.


- Jeg lover dig, at du vil fortryde det, hvis jeg bliver nødt til at sparke døren ind.


Han satte sig på hug og forsøgte at kigge gennem nøglehullet.


- Der er helt tåget af vanddamp, sagde han. - Tror du, han har hængt sig i bruseslangen?


- Pas på. Jeg sparker døren ind, sagde den anden vogter og placerede et kraftigt spark på døren. Der røg et stykke træ af dørkarmen og døren sprang op. Rummet var fyldt med damp fra det varme vand.


Vogteren gik hurtig hen til brusenichen og flåede forhænget til side.


- Han er her ikke. For helvede da også.


Ibrahim havde sin dør på klem og stod og lyttede.


Godt gået, Karl, tænkte han og lagde sig hurtigt under dynen.


Vogteren lagde sig på knæ og så under skabet ved håndvasken.


- Han er sgu da ikke der. Vinduet, sagde den anden. - Kan han være kravlet ud?


- Selvfølgelig. Han er jo kun en splejs. Chefen bliver sindssyg.


- Vi melder ham ikke savnet endnu. Vi kører ud og leder efter ham.


Han kan ikke være nået langt. Havde han noget fodtøj? spurgte chefen.


- Nej, han gik på strømpesokker. Han havde kun det tøj, han sov i og så et sæt skiftetøj.


- Hah. Så når han ikke langt. Der er vådt og koldt. Han kan vel ikke være nået mere end et par kilometer væk.


Chefen og de to vagter løb ud af huset og kørte i hver sin bil i forskellige retninger.


Karl var løbet videre fra krattet. Tværs over nogle tilsåede marker var han nået til en større skov. Han satte sig ned og slappede af. Så fik han øje på et shelter inde i skoven og skyndte sig derhen.


Pyha. Hvad nu? tænkte han.


Så gik det op for ham, at de nok ville begynde af lede efter ham. Hvor hurtigt mon de ville komme til skoven?


Hvis de melder det til Politiet, kommer de med deres hunde, tænkte han. Jeg skal videre. Hvis bare der var mørkt. Jeg må finde på noget.


Han kravlede op på shelterets let skrånende tag. Liggende fladt på ryggen så han op i trækronerne. Fuglene er heldige, tænkte han. De er helt fri. Og egernet, som springer der. Bare det var mig.


Chefen Svend Erik og de to vagter havde kørt rundt i hver sin bil i området i over time uden at finde Karl. Chefen ringede til de to og beordrede dem hjem til bostedet.


- Måske har han opgivet og er kommet tilbage, fordi han fryser, sagde chefen optimistisk til de to vagter.


De gik ind og så efter Karl. Han var der ikke.


- Lad os se i skuret og udhusene, sagde han så. - Det skulle vi have gjort først.


Da de havde set, at Karl heller ikke var der, gik chefen til toiletvinduet på havesiden af huset.


- Sagde I ikke, at han var på strømpefødder? Kig lige her.


De to vagter gik hen til chefen.


- Hvad synes I, det ligner?


De så i bedet under toiletvinduet.


- Det ligner aftryk fra et par sneakers, svarede den ene.


- Nemlig. Altså har knægten sko på. Hvordan vil I forklare det? Lad os se i hans skab.


De gik hurtigt ind på Karls værelse og åbnede hans klædeskab.


- Hvad mener I, der mangler? spurgte chefen.


- Et par sko, noget tøj, en frakke og måske noget andet, sagde den ene vagt stille. - Der er ikke ret meget tøj tilbage. Hans taske er også væk.


- Enig. Altså har han haft det gemt på toilettet, klar til flugt, konstaterede chefen.


- Men hvordan? spurgte den ene vagt undrende.


- Ja, han har jo været fikseret siden i går, sagde den anden.


- Måske har han forberedt flugten, før han blev fikseret, sagde chefen.


- Men, Svend Erik, hvorfor så skabe sig? Han kunne jo bare lade, som om han gerne ville med på turen i weekenden og så være stukket af i aftes.


- Enig. Så han må have fået hjælp.


Ibrahim stod lige indenfor sin dør og kunne høre deres samtale.


- Men af hvem? spurgte den ene vagt.


- Der er vel kun to muligheder. En af jer, som var her i nat eller en af de andre, svarede Svend Erik.


- En af os? sagde den ene vagt og lød forurettet. - Hvorfor fanden skulle vi hjælpe den lille lort?


- Måske fik I medlidenhed med ham, svarede Svend Erik med et skuldertræk.


- DET er for langt ude, sagde den anden vagt. - Det må være en af de andre.


- Vent lige lidt, sagde Svend Erik og så pludselig spidsfindig ud. - Der var en, der pludselig blev syg og ikke ville i skole ...


Ibrahim hørte ham, skyndte sig i seng og gemte sig under dynen.


Svend Erik brasede uden videre ind på Ibrahims værelse og hev dynen af ham. Ibrahim missede med øjnene, som om han havde sovet og gned sig i øjnene.


- Hvad fuck sker der? Hvorfor gør du det? spurgte han.


- Har du hjulpet Karl på flugt? Har du hjulpet ham, så han kunne kravle ud af vinduet? spurgte Svend Erik og trak Ibrahim op og stå.


- Karl? Hvem er Karl? spurgte Ibrahim uskyldigt.


- Svar! Har du hjulpet Karl med at kravle ud af vinduet på toilettet?


- Nej. Jeg er syg. Jeg har ligget i sengen siden i morges. Hvem er Karl?


Der er da ingen af de andre, der hedder Karl, svarede Ibrahim og så pludselig ud, som om der gik et lys op for ham. - Er det den dreng inde ved siden af?


- Bingo Ibrahim. Bingo. Indrømmer du?


- Men han råbte jo i går, at I ikke måtte spænde ham fast ... var han ikke længere det?


- Du snakker udenom Ibrahim. Læg mærke til, at jeg kalder dig Ibrahim.


Det er når, det er alvorligt. Ellers ville jeg kalde dig alt muligt andet. Jeg tror, du lyver.


- Ja. Han lyver. Jeg kan se det på ham, sagde den ene vagt.


- Hans slags ser sgu altid ud, som om de lyver, sagde Svend Erik.


Ibrahim forsøgte at se ærlig ud ved at løfte øjenbrynene. Han tænkte, at det var lettere at se ærlig ud, hvis han gav et svar, som var sandt.


Han stod med håndfladerne opad, da han svarede.


- Jeg sværger ved Allah, at jeg ikke har hjulpet den dreng med at kravle ud af vinduet.


- Okay. Jeg tager dit svar for gode varer nu, svarede chefen. - Vi må samle alle til rettergang efter skoletid.


De forlod Ibrahim og gik henad gangen til receptionsområdet.


- Skal vi melde Karl savnet? spurgte den ene vagt.


- Ikke endnu. Han kommer nok tilbage, når han er sulten, sagde chefen. - Lad os finde ud af, hvem der har hjulpet ham. Måske ved vi så, hvor han gemmer sig.


Den friske luft, en mild brise, fuglenes ubekymrede kvidren og følelsen af at være fri fyldte Karl, og han faldt i søvn ovenpå shelteret.


Forvirret vågnede han pludselig og kom i tanker om, hvor han var. Han tog rygsækken på ryggen, kravlede ned fra taget og gik mod udkanten af skoven.


Hvad mon klokken er? tænkte han. Hvor længe har jeg sovet? Hmm.


Mon ikke klokken var ni, da de lod mig gå på toilettet? Jeg er sulten.


Jeg må finde noget, jeg kan spise. Mon der er bær i skoven?


Han ledte, men fandt ingen bær.


Selvfølgelig er der ingen bær, tænkte han. Bær kommer jo først i sommerferien eller efter sommerferien.


Tværs over markerne kunne han se en gård langt væk. Et hegn med grantræer gik fra skoven og helt til gården.


Karl så på grantræerne og indåndede den friske luft. Det blæste mere nu end tidligere, og trætoppene bevægede sig i vinden. Lavt hængende lyse skyer drev hen over himlen.


Ha ha. Hegnet ligner næsten en sav, med tænderne opad. Det ser ud, som om saven prøver at save skyen over, når trætoppene svajer sådan, tænkte han.


Han løb mellem træerne i skoven, indtil han var ved hegnet. Han så til begge sider. På den højre side af hegnet var der en vej lidt længere væk. På den anden side var der kun marker. Han valgte at løbe på hegnets venstre side op mod gården.


Solen, tænkte han og stoppede op. Den kan fortælle mig, hvad klokken er. Det var jo det læreren sagde: "Solen er både et ur og et kompas".


Han så vurderende op mod solen, som var næsten dækket af skyerne.


Han syntes, at den stod ret højt på himlen.


Stod den højere før? Da jeg lå på taget? Det tror jeg. Så er klokken nok over tolv. Mon de sover til middag på gården? Nej, det gjorde man vist kun i gamle dage.


Han var nået frem til gården og listede langs en staldbygning, indtil han kunne se stuehuset.


Jeg kan måske liste ind og finde noget mad, tænkte han. Nej. Jeg tør ikke.


Han stod og så sig omkring. Bag ved stuehuset, i retning af solen, var der noget, som lignede en køkkenhave. Haven var omkranset af en lav hæk.


Karl listede udenfor hækken hele vejen rundt, til han var ved køkkenhaven. Hækken var delt der, og han så undersøgende på køkkenhaven.


Gulerødder, tænkte han. De ser godt nok små ud.


Han gik hurtigt ind i haven og hen til det, han mente var gulerødder i køkkenhaven. Han trak i en af de fine lysegrønne toppe og fik en meget tynd gulerod med op.


Der er ikke meget mad i den, tænkte han og trak flere op. Mange flere.


Så løb han i skjul bag hækken igen, satte sig ned og børstede en af de små gulerødder fri for jord.


Han spiste roden i en mundfuld.


Den smager sødt, tænkte han og puttede også toppen i munden.


Det er vel ligesom salat, tænkte han og børstede den næste gulerod fri for jord. Så hørte han stemmer bag hækken. Sammenkrøbet løb han langs hækken tilbage mod granhegnet.


Straks da de andre beboere var kommet hjem fra skole, fornemmede de, der var noget galt. De fik besked på at møde op i fællesrummet.


Ibrahim var der også. De andre holdt afstand til ham. Måske af frygt for at blive smittet. Han var jo syg om morgenen. Eller måske fordi han var "anderledes".


- Karl er stukket af. En af jer har hjulpet ham, så han kunne stikke af her i formiddag. Hans flugt var forberedt. Måske allerede i går. Står du frem nu og fortæller, hvad du ved, slipper du for straf, sagde chefen.


De otte drenge kiggede måbende på hinanden. Så kiggede de alle på Ibrahim.


- Jeg ved heller ikke noget, sagde han og stillede sig tættere på de andre.


- Hmm, sagde chefen. - I skal tænke på, at Karl er en lille og svagelig dreng. Han har ikke fået mad i et døgn. Han vil ikke kunne klare sig længe. Selv hvis han giver op, kan han måske ikke finde tilbage her til.


Du eller I, der har hjulpet ham, påtager jer altså et stort ansvar.


Ibrahim var glad for sin hudfarve. Ingen lagde mærke til, at han blegnede.


- Måske bliver han samlet op af én. Hvem ved? Måske en voldsforbryder. I har nok hørt om Emilie Meng og pigen fra Kirkerup. Der er mange syge mennesker derude. Han kan være faldet i en grøft og er ved at drukne. I ved nok, der er ulve i området. Mange får er blevet slagtet.


Hvad nu hvis en flok ulve finder Karl? Kan du have det på samvittigheden? spurgte Svend Erik og så på dem en efter en.


- Jeg ved altså ingenting, sagde den største af drengene. - Har I ledt efter ham?


- Ja. Vi har været rundt overalt her på ejendommen og så har vi kørt rundt i timevis i omegnen, svarede chefen, idet han overdrev.


- Er han så efterlyst nu? spurgte en af de andre drenge?


- Ikke endnu. Vi ville snakke med jer først, svarede chefen.


- Gør I det så nu? spurgte den samme dreng.


- DET skal du slet, slet ikke blande dig i, svarede chefen og så rasende ud. - Jeg ved, at en af jer har hjulpet ham. Jeg er ved at være godt træt af jer. Sådan en flok vanartede unger! Indtil den skyldige står frem, er alle rettigheder inddraget. Der er ingen skolegang, før du står frem.


Ingen TV. Intet internet. Jeg finder på nogle trælse opgaver til jer alle i morgen. Du, der er skyldig, er altså også skyld i, at alle bliver straffet.


Weekendturen er også i spil.


- Det' sgu da uretfærdigt, sagde den største af drengene.


- Sådan bliver det. Til gengæld lover jeg: Når den skyldige er fundet, får I andre frit slag til at straffe ham. Der er ingen eftermiddagskaffe.


Skrub ind på jeres værelser.


Småsludrende gik de otte af drengene til den længe, hvor deres værelser var. Ibrahim gik til sit eget værelse. Han satte sig på sengen.


Var det forkert af mig at hjælpe ham? tænkte han. Det er min skyld, de andre bliver straffet nu. Hvad nu, hvis der sker Karl noget? Hvad nu, hvis han giver op og så bare alligevel løber ud foran en bil?


Tilbage i skoven kravlede Karl i sikkerhed på shelterets tag og rengjorde resten af gulerødderne. De blev hurtigt sat til livs.


Han lagde sig fladt på ryggen og brugte rygsækken som hovedpude.


Hvor skal jeg gå hen? Nord, syd, øst eller vest? Ligemeget. Bare væk fra u-Lykkegården. Det er nok bedst at vente til senere. Eller er det mere normalt, at en dreng som mig går rundt nu?


Han faldt i søvn igen. Da han vågnede, var solen gået ned og han frøs.


Han traf en beslutning og kravlede ned fra taget. Han ville gå mod nord og vest. Samme retning, som han havde haft indtil nu. Væk fra solen.


Men først i morgen, tænkte han så. Når det er lyst.


Han gik ind i shelteret. Trægulvet var hårdt. Så gik han til udkanten af skoven igen og begyndte at plukke græs. Han fandt et sted med meget mos og samlede en dynge. Flere gange gik han, med hvad han kunne bære i favnen og smed det indenfor. Så brækkede han grene af nogle små løvtræer. Det tog lang tid. Inde i shelteret lagde han grenene på kryds og tværs, så de fik en let fjedrende effekt. Så lagde han græs og mos ovenpå i et tykt lag. Lidt havde han da lært på weekendturene med Lykkegården.


Siddende på kanten af shelteret, som var hævet over skovbunden, sad han og lyttede efter skovens aften lyde. Skovduer, der kurrede. Flappende vinger fra fugle, der lettede fra et træ og landede i et andet. En ugle tudede. Han genkendte lyden af en skade. Den skræppede voldsomt op. Jørgen fra bostedet havde fortalt engang, at det nok betød "fare". Karl sad helt stille. Pludselig kom en ræv rundt om hjørnet, og den stivnede, da den så ham.


- Wushhh! sagde han, og ræven sprang væk i løb.


Den var ellers flot, tænkte han. Det var nok den, der gjorde skaden gal.


Det var ved at være mørkt. Længere væk mellem træerne så han nu to par lysende øjne. To dyr, som stod stille.


Jeg håber ikke, det er ulve. Mon de kan lugte mig? tænkte Karl og forsøgte at gemme sig i shelteret. Det så ud, som om de kom nærmere.


Karl sad helt stille. Dyrene kom nærmere.


Efter aftensmaden stod de otte, hvide drenge og snakkede lavmælt indbyrdes. Den største af dem henvendte sig til Mona.


- Mona, kaldte han.


- Hvad er der Steffen? spurgte hun venligt.


- Vi har snakket sammen. Det ER altså ikke en af os, der har hjulpet Karl på flugt. Hvis det heller ikke er perkeren, må det være en af de voksne.


Ved du om Svend Erik har spurgt dem?


- Nej. Kan du forestille dig, at en af mine kolleger ville være så uansvarlig? spurgte hun.


Ibrahim og de andre stod og fulgte samtalen.


- Jeg har ikke lyst til at hænge nogen ud ..., men eh ...


- Du kan roligt sige det til mig, hvis du har en mistanke.


- Du siger det jo bare videre. Og så vil han være på nakken af mig altid.


Mona så på ham.


- Steffen. Hvis jeg nu går med dig til dit værelse, så kan du fortælle mig det i fortrolighed. Og så lader jeg, som om det er min egen mistanke, når jeg nævner det for Svend Erik.


- På mit værelse? Nu? Eller mener du senere? Har du nattevagt?


- Nu.


Karl holdt vejret, mens de lysende øjne kom nærmere. Selvom mørket var ved at falde på, så han konturerne af to store dyr. De kom nærmere og nærmere.


Det må ikke være ulve, tænkte han. Det håber jeg ikke. De ser ud til at være højere.


Han sad helt stille og lurede ud af shelteret og fulgte dyrenes bevægelser. Nu var de så tæt på ham, at han kunne se, de havde gevir.


Kronhjorte. Deres gevir er ikke vokset helt ud endnu, tænkte han og så de to mægtige hjorte spise blade fra nogle små løvtræer. Han sad helt stille, indtil hjortene gik videre på deres nattevandring. Så lagde han sig på sit sengeleje og brugte igen rygsækken som hovedpude. Frakken brugte han som dyne. Han følte sig lykkelig og fri.


Bare jeg kunne have det sådan her altid, tænkte han og faldt i søvn samtidig med, at fuglenes lyde stilnede af.


Mona var gået med ind på Steffens værelse. Hun satte sig på sengen og klappede på pladsen ved siden af sig. Steffen satte sig.


- Betro dig så til mig, sagde hun og lagde armen om ham.


- Lover du, at du ikke siger, du har det fra mig?


- Det lover jeg.


- Okay så. Den ene af nattevagterne i går. Jørgen. Han er aldrig så hård, som de andre, når vi skal straffes. Måske har han hjulpet ham. Måske gemmer han Karl hjemme hos sig selv.


Mona så tankefuld ud.


- Hmm. Jørgen bor ikke så langt herfra. Karl kan sagtens løbe hen til ham. Godt du sagde det, Steffen, sagde hun og klappede ham på låret.


- Husk nu, du har det ikke fra mig, sagde han.


- Selvfølgelig. Men eh ... måske glemmer jeg, at jeg har lovet det ...


- Mona, for fanden. Du lovede det jo. Du må ikke glemme det.


- Så skal du også være rigtig sød og lydig! Lover du det? spurgte hun og smilte venligt.


Steffen svarede ikke.


- Kan du ikke godt lide at være sød og lydig? spurgte hun og klemte ham ind til sig.


- Joeh ... ellers straffer du mig jo.


- Nemlig. Du er en god dreng, sagde hun, rejste sig og gik hen til døren.


- Forresten, så har jeg nattevagt i morgen ..., sagde hun og gik.


- Svend Erik, kaldte Mona, da de to var inde i privaten. - Selvom jeg også tror, det er en af drengene, kan vi ikke se bort fra, at det KAN være en af vagterne.


- Det tror jeg sgu ikke på, svarede Svend Erik. - Hvem af dem ville turde det?


- Har du ikke lagt mærke til, at Jørgen er mere blød end de andre?


Hvad nu, hvis han har hjulpet Karl? Hvad nu, hvis han har en bagtanke?


Er han ikke nogle gange lidt mærkelig? Han bor vist alene.


- Joeh ... det er han da. Gud! Mener du pædofilagtig? Han var med til at lede i formiddag. Han kan jo have fundet ham og taget ham med hjem og lukket ham inde.


- Du er nødt til at undersøge det, Svend Erik.


- Skal jeg så bare troppe op hos Jørgen?


- Det er jo helt til grin, hvis vi kontakter Politiet og så Karl er hos en af vores ansatte, svarede Mona.


- Det kan jeg godt se. Men det kan jo også være en af de andre.


- Kan du ikke indkalde alle til møde i morgen tidlig? På grund af Karl. Så holder jeg dem hen med snak om situationen. Imens kan du køre rundt. De bor jo ikke ret langt herfra nogen af dem.


- God ide. Det gør jeg. Hvis jeg møder nogen, siger jeg det bare, som det er, svarede Svend Erik.









ONSDAG DEN 7. MAJ 2025


Karl vågnede tidligt - igen til fuglefløjt. Hans mave knurrede.


Jeg må afsted for at finde noget mad, tænkte han. Han pakkede rygsækken, smed mos, græs og grene ud af shelteret. Væk fra shelterets sikkerhed, gik han mod udkanten af skoven med solen i ryggen.


Da han kom til en asfaltvej, begyndte han at løbe. Med korte mellemrum så han sig tilbage over skulderen. Han var bange for, at de ledte efter ham og holdt udkig efter biler fra Lykkegården.


Svend Erik kom tilbage, mens Mona stadig talte med vagterne. Han fik øjenkontakt med hende og rystede let på hovedet.


- Godt, du kommer Svend Erik, kaldte hun. - Vi har nogle forslag.


De sad i fællesrummet, hvor drengene var ved at spise morgenmad, så de havde hørt alt, hvad der var blevet talt om. Mona så på Svend Erik.


- Vi er jo overbevist om, at Karl har fået hjælp. Nu skruer vi bissen på.


Vi sygemelder hele bundet indtil videre. Så kommer de til at rense toiletter og afløb og fjerne ukrudt udenfor. Indtil den skyldige er fundet. Ingen TV. Ingen telefoner. Vi fordobler vagterne. Ingen mad. Vi lukker dem inde her i fællesrummet. Så tager vi dem ud to og to for at løse opgaverne med ukrudt og toiletter. Når vi har fundet den eller de skyldige, må resten være med til at straffe.


Svend Erik så på drengene, som var holdt op med at spise.


- Hørte I den knægte? Det er jeres sidste måltid. Vi starter straks.


Drengene protesterede mumlende, men vidste, at det ikke ville nytte.


Svend Erik hviskede til Mona: - Jeg gætter stadig på Ibrahim. Tag ham til sidst. Hvis jeg har ret, bliver de andre godt sure i skralden på ham.


De anbragte børn blev hentet to ad gangen og sat i gang med de trælse opgaver. Da de første fire var kommet tilbage til fællesrummet, var det frokost tid. Men ingen mad. Frustrationen og vreden blandt dem var stor. Ibrahim havde dårlig samvittighed. Det var jo hans skyld, de andre blev straffet. Han rejste sig op.


- Hør lige her. Jeg er ked af, det skal gå ud over jer. Det var ikke meningen. Det var mig, der hjalp Karl, indrømmede han. - Undskyld.


De otte andre kiggede målløse på ham. To af vagterne hørte det.


Uden videre tog de fat i Ibrahim og gik med ham mellem sig. De gik direkte til fikseringsrummet og kaldte på Svend Erik.


Svend Erik startede med at give Ibrahim en syngende lussing.


- Nu fortæller du, hvad du ved, forlangte han.


Ibrahim indrømmede, hvordan det var foregået.


- Du vil altså ikke fortælle, hvor Karl er løbet hen? spurgte Svend Erik.


- Jeg ved det ikke. Det passer. Slå mig bare igen. Jeg ved det ikke.


- Hmm. Så vidt tror jeg på dig, sagde Svend Erik og forlod rummet. Han gik til fællesrummet.


- Hør her drenge. Synderen har meldt sig. Perkeren er i fikseringsrummet. En dårlig kammerat. Det er hans skyld, at I alle er blevet straffet. I får ti minutter. I må gøre med ham, lige hvad I vil.


- Yes, råbte Steffen og de andre i munden på hinanden. Alle otte løb til fikseringsrummet. Da de var kommet derind, og vagterne havde forladt rummet, lukkede de døren. De stillede sig i kreds om Ibrahim, som stod opgivende med armene hængende slapt ned. Som et lam, klar til at blive slagtet. Steffen gik hen til ham og greb ham i kraven.


Karl løb i lang tid og så længere fremme et læskur til et busstoppested. Han løb derhen og satte sig forpustet bag skuret. Da han havde fået vejret igen, så han i begge retninger. Der var ingen biler. Så gik han om og så på skiltet ved stoppestedet for at se, hvor bussen kørte hen. Han kendte ikke navnene, der stod der. Kun det sidste. "Skive".


Der bor mor jo, tænkte han. Jeg løber hjem til hende. Tænk, at jeg har været så tæt på mor hele tiden.


Det gav ham nye kræfter, at have et mål. Der var stadig ikke ret meget trafik på vejen. Det passede ham fint. Når der kom en bil, gik han op ad en sidevej, som om han skulle i den retning. Hvis der altså var en sidevej. Ellers lavede han gadedrengehop, for at vise, at han var glad og ubekymret. Ved et vejkryds så han skiltet "Skive 15". Han gik i den retning, som skiltet viste.


- Åh nej, mumlede han. - 15 kilometer. Hvorfor er der så langt endnu?


Da han kom til en stor gård, listede han ind i stalden. De løsgående kreaturer registrerede ham, men viste ingen interesse for ham. I enden af stalden kom han til noget, som han kunne regne ud var et malkeanlæg. Han kiggede på de slanger og rør, der var og fulgte dem.


Der må være mælk i den tank, tænkte han og kiggede nærmere på tanken. Der var en hane på siden af tanken. Han så sig omkring og så et litermål. Han tog det og drejede på hanen. Mælken løb ned i litermålet. Han fyldte det, lukkede hanen og drak begærligt mælken.


På en hylde lå der et par handsker, en saks og flere andre ting. Men det, der interesserede Karl mest var en rulle kiks. Eller rettere resten af en rulle kiks. Dem stoppede han i rygsækken, tømte litermålet for mælk og skyndte sig ud af stalden igen.


Han hørte lyden af en traktor og kiggede. På en mark langt væk så han en stor traktor trække en maskine, som han ikke anede, hvad var.


Tilbage ved asfaltvejen gik han med ny energi i rask gang.


Jeg skal pisse, tænkte han og gik om bag ved et hegn. Da han var færdig, gik han videre bag hegnet. Der var vildtvoksende græs der. Et sted så han, at græsset var helt fladtrykt.


Her har nok ligget et lille dyr i nat, tænkte han og satte sig. Der var en lille hulning i jorden, og han satte sig ned for at hvile sig.


Et blik på solen fortalte ham, at klokken vist var omkring 12. Han fandt rullen med kiks og spiste dem alle. Det var dobbelte kiks med chokoladecreme imellem.


En lækker madpakke, tænkte han og lagde sig ned. Jeg tager en middagspause, som bønderne gjorde i gamle dage, tænkte han.


Han lå forbavsende godt der i den hulning et dyr nok havde lavet.


Men jeg må snart videre, tænkte han. Jeg tæller til 1000, og så går jeg.


- Hør her, hviskede Steffen til Ibrahim. - Vi er enige om, at du ikke ville være en dårlig kammerat for os. Karl havde det ikke godt. Du hjalp ham. Så du er også en god kammerat.


- Men I blev jo straffet alle sammen, sagde Ibrahim.


- Det er vi blevet så tit, svarede Steffen. - Men vi er nødt til at give dig nogle skrammer, så de tror, vi har straffet dig.


- Gør hvad I vil.


En af drengene bankede panden mod døren, så der lød et højt bump.


- Råb "av", kommanderede Steffen stille.


- AV AV, råbte Ibrahim og smilte.


Steffen tog fat i ham og skubbede ham hårdt ind mod døren. Ibrahim våndede sig igen. Drengene heppede på hinanden og råbte, som om de slog og sparkede Ibrahim.


- Jeg er nødt til det, hviskede Steffen og bankede Ibrahims hoved mod døren. - Der kommer en bule. Læg dig på gulvet.


- Spark ham, råbte flere af drengene.


Udenfor stod vagterne og Svend Erik og lyttede. De morede sig.


- Vi må nok hellere stoppe dem, før de slår ham ihjel. Så kan han få et par dage i "depotrummet" uden mad.


Han åbnede døren og så Ibrahim ligge på gulvet og holde sig på maven.


Der var allerede en stor bule i hans pande.


- Så er det nok. Ud med jer.


Vagterne tog fat i Ibrahim, lagde ham på sengen og spændte ham fast.


- Hvor længe skal jeg være her? spurgte Ibrahim.


- Indtil Karl er fundet, svarede Svend Erik.


- Det var dejligt at hilse på din familie og alle de andre, Daniel, sagde Yakov, da han og Daniel var på vej til Billund.


- De har også glædet sig meget til at se dig - og for Mathildas vedkommende at gense dig.


- Jeg vidste jo ikke dengang, i 2014, at du eller I ville adoptere hende.


- Det gjorde vi heller ikke. Men hun knyttede sig meget til mig, og jeg havde også et stort behov for at have hende i nærheden. Alle syntes, det var helt naturligt. Også hendes søster Joanna.


- Og så tiltræder hun snart i dit advokatfirma?


- Ja. Det er planen. Når hun er færdig om kort tid.


- Så det kører bare. Det er dejligt at vide.


- Og dig? Din familie? Nu skal du hjem til dit krigstruede land. Er nogen fra familien involveret - og er du stadig aktiv, som for ti år siden?


- Familien er mere eller mindre alle involveret. Ikke i forreste linje for tiden. For mit eget vedkommende - jeg er jo 79 - er det meget lidt. Men jeg bliver da jævnligt indkaldt til en rådgivningskomite for regeringen.


- Hvad skal det ende med, tror du? Bliver der nogensinde fred? Kan Israel leve fredeligt med sine arabiske naboer?


- Nu er jeg jo ikke et orakel. Men ja og nej. Vi har jo i en del år levet i fred med flere af dem. Jordan. Egypten. Faktisk også Saudi Arabien og andre. Og der bor jo mange arabere i Israel. Og en del krydser hver dag grænsen fra Vestbredden og Gaza for at arbejde eller sælge varer.


- Så du er lidt optimistisk?


- Der er mange, som ikke ønsker fred. Iran har ført krig mod os gennem bl.a. Hamas, Hispola og Houthierne. Reelt er Saudierne og andre Sunnimuslimske lande ganske glade for, at Israel bekæmper Shia muslimerne i Iran. Og så længe Iran og deres venners mål er et arabisk Palæstina fra floden til havet, bliver der ikke fred.


- Så det har lange udsigter?


- Vi er jo en del af et meget større magtspil, som udover de arabiske lande involverer Rusland og Kina. De ønsker jo at destabilisere Vesten og reducere USA's indflydelse globalt. Det mærker I jo også i Europa.


- Ja. Der er skrækscenarier, som varsler en slags verdenskrig. Tror du, det kan ske?


- Ikke som en kopi af Anden Verdenskrig. Den var jo heller ikke en kopi af Første Verdenskrig, svarede Yakov Nathan.


- Hvad tror du så?


- Ruslands annektering af Sydossetien og Abkhasien fra Georgien og senere dele af Ukraine, er jo blot skridt på vejen. Putin vil have mere af Ukraine. Og andre områder er helt sikkert i kikkerten.


- Hvilke områder tænker du på? I Danmark tales der om dele af Moldova og måske noget fra de Baltiske lande.


- Putin taler om justering af grænser. Både til vands og til lands. Jeg tror også, Polen er i farezonen.


- Men det er jo Nato lande ... indvendte Daniel.


- Jaeh ..., men en folkelig opstand blandt russiske minoriteter kan måske bane vejen. Rusland har jo støtte fra flere lande. Militært fra bl.a.


Nordkorea, Iran og Kina. Via handelsaftaler også med mange andre lande, heriblandt Indien. Altså de to folkerigeste nationer på kloden.


Og vinden blæser desværre i diktaturernes retning.


- Hvilke scenarier forestiller I jer i Israel geopolitisk?


- Mange. Et eksempel:




	
Internettrolde bearbejder de naive vesterlændinge, som de gjorde det ved præsidentvalget i USA i 2016, 2024 og ved Brexit afstemningen i Storbritannien. Også ved valg i EU lande og valg til EU parlamentet.

Og efter Hamas' overfald på Israel den 7. oktober 2023, hvor det er lykkedes at vende stemningen mere til fordel for palæstinenserne. Altså reelt for Hamas. Den slags har vi eller I ikke set det sidste af.





	Russiske minoriteter i flere lande "beder om russisk beskyttelse", som det efter Ruslands udlægning skete i Ukraine.


	Provokation af NATO ved at overskride grænser.




OEBPS/images/cover.jpg
BOJE AAGAARD KRISTENSEN






OEBPS/nav.xhtml




		Af samme forfatter



		Takkeord



		Indholdsfortegnelse



		PROLOG



		MANDAG DEN 5. MAJ 2025



		TIRSDAG DEN 6. MAJ 2025



		ONSDAG DEN 7. MAJ 2025



		TORSDAG DEN 8. MAJ 2025



		FREDAG DEN 9. MAJ 2025



		LØRDAG DEN 10. MAJ 2025



		MANDAG DEN 12. MAJ 2025



		TIRSDAG DEN 13. MAJ 2025



		ONSDAG DEN 14. MAJ 2025



		TORSDAG DEN 15. MAJ 2025



		FREDAG DEN 16. MAJ 2025



		2023



		MANDAG DEN 19. MAJ 2025



		TIRSDAG DEN 20. MAJ 2025



		ONSDAG DEN 21. MAJ 2025



		FREDAG DEN 23. MAJ 2025



		MANDAG DEN 26. MAJ 2025



		2023



		TIRSDAG DEN 27. MAJ 2025



		ONSDAG DEN 28. MAJ 2025



		FREDAG DEN 30. MAJ 2025



		MANDAG DEN 2. JUNI 2025



		TIRSDAG DEN 3. JUNI 2025



		ONSDAG DEN 4. JUNI 2025



		FREDAG DEN 6. JUNI 2025



		LØRDAG DEN 7. JUNI 2025



		2023



		SØNDAG DEN 8. JUNI 2025



		MANDAG DEN 9. JUNI 2025



		TIRSDAG DEN 10. JUNI 2025



		2023



		ONSDAG DEN 11. JUNI 2025



		TORSDAG DEN 12. JUNI 2025



		2023



		TORSDAG DEN 12. JUNI 2025 - FORTSAT



		FREDAG DEN 13. JUNI 2025



		2023



		FREDAG DEN 13. JUNI 2025 - FORTSAT



		2023



		FREDAG DEN 13. JUNI 2025 - FORTSAT



		LØRDAG DEN 14. JUNI 2025



		2023



		SØNDAG DEN 15. JUNI 2025



		MANDAG DEN 16. JUNI 2025



		TIRSDAG DEN 17. JUNI



		ONSDAG DEN 18. JUNI 2025



		2023



		TORSDAG DEN 19. JUNI 2025



		FREDAG DEN 20. JUNI 2025



		2023



		FREDAG DEN 20. JUNI 2025 - FORTSAT



		MANDAG DEN 23. JUNI 2025



		2023



		TIRSDAG DEN 24. JUNI 2025



		ONSDAG DEN 25. JUNI 2025



		FREDAG DEN 27. JUNI 2025



		2023



		LØRDAG DEN 28. JUNI 2025



		MANDAG DEN 30. JUNI 2025



		TIRSDAG DEN 1. JULI 2025



		2023



		TIRSDAG DEN 1. JULI 2025 - FORTSAT



		2023



		TIRSDAG DEN 1. JULI 2025 - FORTSAT



		MANDAG DEN 7. JULI 2025



		2025 FESTDAGEN



		Kolofon









Page List





		2



		6



		7



		8



		9



		10



		11



		12



		13



		14



		15



		16



		17



		18



		19



		20



		21



		22



		23



		24



		25



		26



		27



		28



		29



		30



		31



		32



		33



		34



		35



		36



		37



		38



		39



		40



		41



		42



		43



		44



		45



		46



		47



		48



		49



		50



		51



		52



		53



		54



		55



		56



		57



		58



		59



		60



		61



		62



		63



		64



		65



		66



		67



		68



		69



		70



		71



		72



		73



		74



		75



		76



		77



		78



		79



		80



		81



		82



		83



		84



		85



		86



		87



		88



		89



		90



		91



		92



		93



		94



		95



		96



		97



		98



		99



		100



		101



		102



		103



		104



		105



		106



		107



		108



		109



		110



		111



		112



		113



		114



		115



		116



		117



		118



		119



		120



		121



		122



		123



		124



		125



		126



		127



		128



		129



		130



		131



		132



		133



		134



		135



		136



		137



		138



		139



		140



		141



		142



		143



		144



		145



		146



		147



		148



		149



		150



		151



		152



		153



		154



		155



		156



		157



		158



		159



		160



		161



		162



		163



		164



		165



		166



		167



		168



		169



		170



		171



		172



		173



		174



		175



		176



		177



		178



		179



		180



		181



		182



		183



		184



		185



		186



		187



		188



		189



		190



		191



		192



		193



		194



		195



		196



		197



		198



		199



		200



		201



		202



		203



		204



		205



		206



		207



		208



		209



		210



		211



		212



		213



		214



		215



		216



		217



		218



		219



		220



		221



		222



		223



		224



		225



		226



		227



		228



		229



		230



		231



		232



		233



		234



		235



		236



		237



		238



		239



		240



		241



		242



		243



		244



		245



		246



		247



		248



		249



		250



		251



		252



		253



		254



		255



		256



		257



		258



		259



		260



		261



		262



		263



		264



		265



		266



		267



		268



		269



		270



		271



		272



		273



		274



		275



		276



		277



		278



		279



		280



		281



		282



		283



		284



		285



		286



		287



		288



		289



		290



		291



		292



		293



		294



		295



		296



		297



		298



		299



		300



		301



		302



		303



		304



		305



		306



		307



		308



		309



		310



		311



		312



		313



		314



		315



		316



		317



		318



		319



		320



		321



		322



		323



		324



		325



		326



		327



		328



		329



		330



		331



		332



		333



		334



		335



		336



		337



		338



		339



		340



		341



		342



		343



		4











